A part menti járőrözések 1916 elejéig folytatódtak, majd 1916. február 27. és április 1. között a "Deutschland" az AG Vulcan hamburgi szárazdokkjában állt karbantartási munkálatok miatt. Április 24-25-én a II. csatahajóraj a "Deutschland"dal és négy testvérhajójával csatlakozott az ekkor már Reinhard Scheer altengernagy irányította "Hochseeflotté"hoz, hogy Franz Hipper altengernagy csatacirkálóinak angol partok elleni támadását a többi csatahajórajjal együtt biztosíthassa. Útközben a "Seydlitz" csatacirkáló aknára futott és emiatt vissza kellett térnie Wilhelmshavenbe. Hipper többi hajója továbbhajózott, hogy végrehajtsa a Yarmouth és Lowestoft elleni rajtaütést, de a rossz időjárási körülmények miatt a támadást rövid idő után megszakították és visszavonultak még mielőtt a brit flotta reagálni tudott volna. Május 4-én a "Deutschland" részt vett egy a Horns Rev közelében észlelt ellenséges kötelék ellen indított hadműveletben, de már nem találtak rá az ellenséges erőkre. Május 11. és 22. között a hajórajával a Balti-tengeren volt gyakorlatozni.